**zmluva O DIELO**

uzavretá v zmysle § 536 a nasl. Obchodného zákonníka medzi

**Objednávateľom:**

Obchodné meno: **AGRO-HNIEZDNE, s.r.o.**

so sídlom: 180, 065 01 Hniezdne

zapísaná v obchodnom registri Okresného súdu Prešov, oddiel: Sro, vložka č. 11750/P

IČO: 36 462 179

IČ DPH: SK2020003931

štatutárny orgán: Ing. Michal Sivuľka., konateľ

Kontaktná osoba: vo veciach technických:

 meno: tel.: e mail:

 vo veciach zmluvných:

 meno: tel.: e mail:

Bankové spojenie:

Číslo účtu:

(ďalej len ako „objednávateľ“ v príslušnom gramatickom tvare)

a

**Zhotoviteľom:**

Obchodné meno:
so sídlom:
zapísaná v obchodnom registri Okresného súdu , oddiel: Sro, vložka č. /

IČO:

IČ DPH:

štatutárny orgán:
Kontaktná osoba: vo veciach technických:

 meno: tel.: e mail:

 vo veciach zmluvných:

 meno: tel.: e mail:

Bankové spojenie:

Číslo účtu:

(ďalej len ako „zhotoviteľ“ v príslušnom gramatickom tvare, spolu aj ako „zmluvné strany“)

Zmluvné strany sa na základe úplného konsenzu o všetkých nižšie uvedených ustanoveniach dohodli v súlade s príslušnými ustanoveniami všeobecne záväzných právnych predpisov, a to najmä § 536 a nasledujúcich Obchodného zákonníka na tejto

**z m l u v e o  d i e l o**

(ďalej aj ako „Zmluva“ v príslušnom gramatickom tvare).

**Článok I.**

**Predmet zmluvy**

1. Zhotoviteľ sa zaväzuje, že za podmienok stanovených touto zmluvou vykoná pre objednávateľa dielo špecifikované v článku II. tejto zmluvy.
2. Objednávateľ sa zaväzuje riadne vykonané dielo prevziať a za dielo zaplatiť zhotoviteľovi dohodnutú cenu špecifikovanú v článku IV. tejto zmluvy.

**Článok II.**

**Predmet plnenia**

Dielom sa na účely tejto zmluvy rozumie zhotovenie „**rekonštrukcia a rozšírenie bitúnku a mäsovýroby“** s presnou špecifikáciou predmetu a rozsahu diela, vrátane výkazu a výmeru jednotlivých prác a dodávok, ktorá je prílohou č. 1 tejto zmluvy, a je jej neoddeliteľnou súčasťou (ďalej len ako “dielo“).

1. Zhotoviteľ sa zaväzuje k likvidácii odpadu, ktorý vznikne jeho vlastnou činnosťou pri realizácii diela.
2. Práce musia byť vyhotovené v rozsahu podľa platnej projektovej dokumentácie a pri dodržaní všetkých jej technických parametrov pri dodržaní platných STN, technologických postupov, všeobecne záväzných technických požiadaviek na stavbu, platných právnych, prevádzkových a bezpečnostných predpisov. Ako aj všetky materiály a technológie použité v procese realizácie diela musia byť platne certifikované.
3. Zhotoviteľ vyhlasuje, že sa v plnom rozsahu oboznámil s rozsahom a povahou diela, že sú mu známe technické, kvalitatívne a iné podmienky potrebné k realizácii diela a že disponuje takými kapacitami a odbornými znalosťami, ktoré sú k zhotoveniu diela potrebné. Súčasťou plnenia bude aj odovzdanie dokladov vzťahujúcich sa k predmetu diela.

**Článok III.**

**Vykonanie diela**

1. Zhotoviteľ sa zaväzuje na svoje náklady a na svoje nebezpečenstvo vykonať dielo v zmysle článku II. tejto zmluvy a odovzdať ho objednávateľovi najneskôr do 31. 12. 2024, za podmienky odovzdania staveniska zhotoviteľovi najneskôr do 31.12.2023.
2. Zmluvné strany sa dohodli, že objednávateľ je oprávnený meniť technické zadanie a parametre. Zhotoviteľ posúdi dopad požadovaných zmien na termín ukončenia diela a na cenu predmetu Zmluvy. Po vzájomnej dohode bude podpísaný dodatok k zmluve, ktorý bude pre obe strany záväzný. Ak dodatok nebude uzavretý, platia pôvodne dojednané ustanovenia.
3. Miestom vykonania diela je areál objednávateľa nachádzajúci sa na Forbasy 134.
4. Objednávateľ sa zaväzuje riadne vykonané dielo protokolárne prevziať. O prevzatí diela musí byť spísaný Záverečný protokol o odovzdaní a prebratí diela podpísaný objednávateľom a zhotoviteľom. Deň podpisu protokolu oboma zmluvnými stranami sa považuje za deň odovzdania diela.
5. Zhotoviteľ je povinný bez meškania písomne informovať objednávateľa o vzniku akejkoľvek udalosti, ktorá bráni, alebo sťažuje včasnú, alebo riadnu realizáciu diela, a môže spôsobiť omeškanie zhotoviteľa s plnením termínov uvedených v tomto článku zmluvy.
6. V prípade, že zhotoviteľ dokončí dielo ešte pred termínom dohodnutým v tejto zmluve, objednávateľ je oprávnený, po vzájomnej dohode, dielo prevziať skôr.
7. Zmluvné strany sa môžu dohodnúť na naviac prácach a/alebo zmenách diela podľa vopred dohodnutého postupu:
	1. v prípade naviac prác a/alebo zmien diela je objednávateľ povinný písomne špecifikovať požadované naviac práce a/alebo zmeny diela v dostatočnej časovej lehote,
	2. zhotoviteľ je povinný najneskôr do 5 pracovných dní odo dňa doručenia požiadavky objednávateľa na naviac práce a/alebo zmenu diela vypracovať a písomne predložiť objednávateľovi návrh ocenenia požadovaných naviac prác a/alebo zmien diela a návrh posunu a/alebo schválenia termínov zhotovenia diela,
	3. objednávateľ je povinný do 5 pracovných dní, pokiaľ sa zmluvné strany nedohodnú inak, tento návrh zhotoviteľa písomne potvrdiť/zamietnuť. V prípade písomného potvrdenia návrhu ocenenia naviac prác a/alebo zmien diela zhotoviteľa objednávateľom sa má za to, že sa zmluvné strany dohodli na vykonaní naviac prác a/alebo zmien diela za dohodnutých cenových a časových podmienok.

**Článok IV.**

**Cena diela**

1. V zmysle zákona č. 18/1996 Z. z. o cenách v znení neskorších predpisov sa medzi Objednávateľom a Zhotoviteľom dohodla  zmluvná cena za dielo v zmysle čl. II. zmluvy vo výške

 ,-€ (slovom euro) bez DPH. Takto dojednaná cena je cenou pevnou a konečnou.

1. Zmena zmluvnej ceny je možná len po vzájomnej dohode medzi objednávateľom a Zhotoviteľom po písomnej dohode.
2. Zhotoviteľ vyhlasuje, že ku dňu podpisu tejto Zmluvy neexistujú dôvody, na základe ktorých by sa objednávateľ mal stať ručiteľom za daň podľa § 69 ods. 14 v nadväznosti na § 69b zákona č. 222/2004 Z. z. o DPH.
3. Cena diela bola dojednaná na základe cenovej ponuky zhotoviteľa zo dňa 2023, ktorá je neoddeliteľnou súčasťou tejto zmluvy a tvorí prílohu č. 2 tejto zmluvy.
4. Zhotoviteľ je platcom dane z pridanej hodnoty a DPH sa k cene za dielo uvedenej v bode 1 tohto článku pripočítava vo výške platnej v čase fakturácie podľa platných predpisov.
5. Dohodnutá cena zahŕňa všetky náklady zhotoviteľa potrebné k vykonaniu diela. Okrem ocenenia jednotlivých položiek cenovej kalkulácie, zahŕňa všetky náklady potrebné k vykonaniu diela, technológii, ako aj náklady na dopravu, likvidáciu, vypratanie staveniska, súčasti a príslušenstvo dodávaných zariadení, materiálu podľa prílohy a taktiež ich dopravu do miesta vykonania diela.
6. Zhotoviteľ zodpovedá a znáša všetky náklady, spojené za nesprávne objednanie tovaru, dodanie materiálu, množstva potrebného na zhotovenie diela v dohodnutom rozsahu.
7. Dohodnutú cenu na základe dohody zmluvných strán je možné znížiť, ak príde počas realizácie diela k zmenám a doplnkom diela, a to na rozsahu prác a dodávok (o cenu nevykonaných prác a dodávok) po dohode zmluvných strán na základe písomného dodatku k tejto zmluve. Zhotoviteľ sa zaväzuje rešpektovať vôľu objednávateľa znížiť rozsah prác a dodávok, pokiaľ tým nebude znížená kvalita diela.
8. Zmeny a doplnky týkajúce sa ceny diela, musia byť riešené formou písomných číslovaných dodatkov, ktoré musia byť podpísané oprávnenými zástupcami obidvoch zmluvných strán.

**Článok V.**

**Platobné podmienky**

1. Objednávateľ sa zaväzuje zaplatiť za riadne vykonané dielo na základe mesačnej fakturácie podľa objednávateľom odsúhlaseného súpisu vykonaných prác.
2. Splatnosť každej faktúry je 15 dní odo dňa jej vyhotovenia. Jednotlivé faktúry objednávateľ uhradí bezhotovostným prevodom na účet zhotoviteľa uvedený v záhlaví tejto zmluvy zníženú o sumu zádržného. Objednávateľ môže faktúru vrátiť v prípade, že táto obsahuje nesprávne alebo neúplné údaje.
3. Zaplatením ceny sa rozumie pripísanie celej príslušnej sumy na bankový účet zhotoviteľa, zníženej o sumu zádržného.
4. Objednávateľ vykoná platbu na svoje náklady a zodpovednosť na účet zhotoviteľa.

**Článok VI.**

**Povinnosti zmluvných strán**

1. Zhotoviteľ je povinný dielo vykonať podľa tejto zmluvy, riadne a v dohodnutom čase.
2. Zhotoviteľ je povinný odovzdať objednávateľovi doklady, ktoré sa vzťahujú k odovzdanému dielu a ktoré sú potrebné na jeho užívanie.
3. Zhotoviteľ sa zaväzuje oznámiť bez zbytočného odkladu objednávateľovi zistené prekážky, ktoré môžu ovplyvniť termín a kvalitu diela.
4. Zhotoviteľ zodpovedá za čistotu komunikácii, po ktorých dováža materiál a mechanizmy a za poriadok a bezpečnosť na stavenisku pri vykonávaní diela. Prípadné škody z porušenia tejto povinnosti uhradí zhotoviteľ.
5. Zhotoviteľ je povinný po dokončení diela upratať stavenisko, to znamená najmä odviezť všetok materiál, mechanizmy, nástroje, ako aj odpad do 3 pracovných dní po dokončení diela.
6. Zhotoviteľ predloží menný zoznam svojich zamestnancov, ktorí budú predmet Zmluvy vykonávať v priestoroch objednávateľa. Podmienky na zaistenie bezpečnosti a ochrany zdravia pri práci v rámci výkonu dodávateľských prác, dohodnutých touto zmluvou,  v plnom rozsahu zabezpečuje a za ich plnenie zodpovedá Zhotoviteľ. Zhotoviteľ prác zabezpečí, aby všetky ním  vykonávané práce dohodnuté touto zmluvou, vykonával  v súlade s platnými právnymi  a ostatnými predpismi na zaistenie bezpečnosti a ochrany zdravia pri práci. Zároveň zabezpečí, aby všetky práce dohodnuté touto zmluvou  vykonávali len osoby s príslušnou zdravotnou a odbornou spôsobilosťou, pre konkrétny druh práce o čom predloží objednávateľovi príslušné certifikáty a osvedčenia. Za škody spôsobené pri výkone dodávateľských prác porušením všeobecne záväzných právnych predpisov a ostatných predpisov na zaistenie bezpečnosti a ochrany zdravia pri práci zodpovedá Zhotoviteľ. Zodpovednosť Zhotoviteľa za spôsobené škody sa vzťahuje aj na porušenie pokynov vydaných spoločnosťou alebo jej zamestnancami, s ktorými bol Zhotoviteľ a jeho zamestnanci  oboznámení.
7. Zamestnanci Zhotoviteľa sú povinní dodržiavať Bezpečnostné predpisy pre dodávateľov, vykonávajúcich činnosť v areáli spoločnosti AGOR-HNIEZDNE, s.r.o. a sú povinní rešpektovať pokyny strážnej služby objednávateľa.
8. Zhotoviteľ je povinný rešpektovať pri prácach v areáli objednávateľa všetky platné prepisy vzťahujúce sa pre oblasť životného prostredia a tiež v zmysle príslušných zákonov SR riadne zlikvidovať odpad, ktorý vznikne pri jeho činnosti a viesť evidenciu o druhoch a množstve stavebných odpadov a nakladaní s nimi, ako aj o spôsobe nakladania z prebytočnou výkopovou zeminou. Zhotoviteľ je zodpovedný za udržiavanie poriadku na stavenisku. V prípade havarijnej situácie z oblasti životného prostredia je Zhotoviteľ povinný bezodkladne informovať Objednávateľa. Nárok na náhradu škody tým nie je dotknutý.
9. Zhotoviteľ zodpovedá v plnom rozsahu za škodu, ktorú svojou činnosťou spôsobí na majetku objednávateľa. Zhotoviteľ je povinný sa preukázať platným potvrdením o poistení zodpovednosti fyzických a právnických osôb za škodu spôsobenú tretím osobám. Kópia platného potvrdenia musí byť predložená pri podpise zmluvy.
10. V prípade porušenia platných predpisov je Objednávateľ oprávnený vykázať osobu – porušovateľa predpisov z areálu spoločnosti a zakázať mu ďalší vstup.
11. Objednávateľ sa zaväzuje zaplatiť za dielo dohodnutú cenu v dohodnutých termínoch.
12. Objednávateľ sa zaväzuje odovzdať zhotoviteľovi v dohodnutom termíne ďalšie doplňujúce údaje a dokumentáciu, ak sa vyskytne počas vykonávania diela potreba ďalších doplňujúcich podkladov.
13. Objednávateľ sa zaväzuje zaistiť zhotoviteľovi a/alebo jemu určeným osobám všetky podmienky nutné pre riadne zhotovenie diela, najmä sa objednávateľ zaväzuje zaistiť a /alebo poskytnúť všetky potrebné prístupy, odovzdať uvoľnený priestor pre vykonania diela, poskytnúť zhotoviteľovi všetku súčinnosť potrebnú na riadnu realizáciu diela. Objednávateľ sa zaväzuje poskytnúť súčinnosť, ktorá je potrebná na vykonanie predmetu zmluvy a to na základe prerokovanej požiadavky Zhotoviteľa.
14. Zhotoviteľ zabezpečí, aby všetky práce dohodnuté touto zmluvou,  vykonávali len osoby ním poučené s dodržiavaním BOZP.
15. Objednávateľ sa zaväzuje prevziať riadne vykonané dielo bez zbytočného odkladu a podpísať preberací protokol.
16. Oprávnení zamestnanci poskytovateľa (Pôdohospodárskej platobnej agentúry), Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie oprávnené osoby,  v súlade s právnymi predpismi Slovenskej republiky a predpismi Európskej únie, môžu vykonávať voči zhotoviteľovi kontrolu /audit obchodných dokumentov a vecnú kontrolu v súvislosti s realizáciou Diela a zhotoviteľ je povinný poskytnúť súčinnosť v plnej miere. Túto povinnosť musia obsahovať aj zmluvy so subdodávateľmi zazmluvneného víťazného uchádzača.

**Článok VII.**

**Obstaranie materiálu k vykonaniu diela**

1. Zmluvné strany sa dohodli, že všetok materiál a zariadenia, potrebné na vykonanie diela, zabezpečuje zhotoviteľ.

**Článok VIII.**

## **Odovzdanie a prevzatie diela**

1. Zhotoviteľ si splní svoj záväzok vykonať dielo jeho riadnym dokončením.
2. O odovzdaní a prevzatí diela si zmluvné strany spíšu Záverečný protokol o odovzdaní a prevzatí diela.
3. Objednávateľ má počas realizácie diela právo kontrolovať vykonávanie prác a priebežne zhotoviteľa upozorniť na prípadné vady s požiadavkou ich odstránenia v primeranej lehote.
4. Zhotoviteľ bez zbytočného odkladu upozorní objednávateľa na nevhodné pokyny, ktoré mu objednávateľ dá na vyhotovenie diela.
5. Do protokolárneho prebratia diela – čím sa rozumie podpis preberacieho protokolu – nie je objednávateľ oprávnený používať dielo samostatne.
6. Vlastnícke právo k Dielu prechádza na Objednávateľa dňom podpísania preberacieho protokolu Diela obidvoma zmluvnými stranami.

**Článok IX.**

**Zodpovednosť za vady diela, záruka**

1. Zhotoviteľ zodpovedá za riadne dodanie diela podľa tejto zmluvy a za to, že dielo je zhotovené podľa tejto zmluvy a jej príloh a v čase odovzdania diela a v záručnej dobe bude mať predmetné dielo požadované vlastnosti.
2. Zhotoviteľ zodpovedá za vady, ktoré má dielo v dobe jeho odovzdania objednávateľovi.
3. Objednávateľ je povinný dielo pri odovzdaní náležite skontrolovať a vytknúť zhotoviteľovi prípadné zjavné vady diela. V opačnom prípade platí, že dielo nemá žiadne zjavné vady.
4. Za vytknutie vád diela sa považuje zaznamenanie vád diela do preberajúceho protokolu.
5. Zhotoviteľ je povinný vady diela odstrániť v lehote 30 kalendárnych dní od doručenia oznámenia o vytknutí vád diela.
6. Do doby odstránenia vád nie je objednávateľ povinný zaplatiť splatnú faktúru v zmysle článku V. ods. 1 tejto zmluvy.
7. Zhotoviteľ týmto poskytuje záruku za akosť diela v dĺžke 60 mesiacov od protokolárneho odovzdania diela objednávateľovi, s výnimkou zabudovaných zariadení, kde platí záručná doba poskytnutá výrobcom – dodávateľom, minimálne však 24 mesiacov od odovzdania a prevzatia diela.
8. Zhotoviteľ počas plynutia záručnej doby je povinný prijímať reklamácie v elektronickej forme na e mailovej adrese: . Reklamáciu vady plnenia predmetu tejto zmluvy je objednávateľ povinný uplatniť bezodkladne po zistení vady písomnou formou. Vady uplatnené v rámci záručnej doby sa zhotoviteľ zaväzuje odstrániť v lehote do 1 týždňa od ich oznámenia, v prípade, že sa jedná o stav, ktorý znemožňuje riadne využitie diela, v lehote do 2 dní. Všetky náklady, ktoré vzniknú v súvislosti s odstránením vád v záručnej dobe znáša zhotoviteľ. Za vady sa nepočítajú poruchy, ktoré vzniknú mechanickým poškodením, haváriou alebo živelnými pohromami.
9. Zhotoviteľ zodpovedá za skutočnosť, že predmet zmluvy je zhotovený podľa dohodnutého rozsahu prác a podmienok tejto zmluvy. Zhotoviteľ zodpovedá za to, že nepoužije materiál, ktorý je škodlivý, poškodený, alebo nevyhovuje platným normám.

**Článok X.**

**Zodpovednosť za škodu**

1. Zhotoviteľ zodpovedá objednávateľovi za škodu, ktorú spôsobí na majetku objednávateľa a na majetku obchodnej spoločnosti AGRO-HNIEZDNE, s.r.o., ktoré je miestom vykonania diela, počas výkonu prác, alebo v súvislosti s nimi.
2. Objednávateľ zodpovedá za škodu, ktorú sám spôsobil alebo spôsobili tretie osoby zhotoviteľovi počas realizácie diela na už vykonaných prácach, materiálu, alebo na uskladnenom tovare a náradí zhotoviteľa slúžiace k realizácii diela.
3. Zhotoviteľ je povinný sa preukázať platným potvrdením o poistení zodpovednosti fyzických a právnických osôb za škodu spôsobenú tretím osobám. Kópia platného potvrdenia musí byť predložená pri podpise zmluvy a tvorí neoddeliteľnú Prílohu č. 3 tejto zmluvy.

**Článok XI.**

**Odstúpenie od zmluvy**

1. Objednávateľ má právo od tejto zmluvy odstúpiť v prípade, ak:
	1. zhotoviteľ je v omeškaní s vykonaním diela dlhšie než 30 kalendárnych dní
	2. zhotoviteľ neodovzdá práce v predpísanej kvalite podľa noriem alebo odovzdá dielo v nesprávnom a nedohodnutom prevedení
	3. zhotoviteľom oznámené okolnosti vyššej moci trvajú dlhšie než 60 kalendárnych dní a zmluvné strany sa nedohodnú inak.
2. Zhotoviteľ má právo od tejto zmluvy odstúpiť v prípade, ak:
	1. objednávateľ mešká s úhradou faktúry viac ako 60 kalendárnych dní po splatnosti faktúry
	2. objednávateľom oznámené okolnosti vyššej moci trvajú dlhšie než 60 kalendárnych dní a zmluvné strany sa nedohodnú inak.
3. Odstúpenie je účinné doručením písomného oznámenia o odstúpení druhej zmluvnej strane.
4. V prípade odstúpenia od zmluvy je objednávateľ povinný zaplatiť zhotoviteľovi cenu už za vykonanú prácu a dodaný tovar.
5. Náklady spojené s opravou diela v prípade neodovzdania diela v predpísanej kvalite podľa noriem, resp. odovzdania diela v nesprávnom a nedohodnutom prevedení, znáša zhotoviteľ.
6. Odstúpením od zmluvy zanikajú všetky práva a povinnosti zmluvných strán, okrem nárokov na náhradu škody, nárokov na dovtedy uplatnené zmluvné resp. zákonné sankcie a nárokov vyplývajúcich z ustanovení tejto zmluvy o poskytovaní záruky a zodpovednosti za vady za časť diela, ktorá bola do odstúpenia od zmluvy zrealizovaná.
7. Vysporiadanie pohľadávok z titulu odstúpenia od zmluvy:
	1. časť diela zhotovená do odstúpenia od zmluvy sa stáva vlastníctvom objednávateľa,
	2. preddavky poskytnuté do odstúpenia od zmluvy vysporiada zhotoviteľ konečnou faktúrou, ktorá bude mať náležitosti daňového dokladu do 14 dní od odstúpenia od zmluvy,
	3. prípadné finančné rozdiely uhradia zmluvné strany po vzájomnom odsúhlasení do 14 dní od doručenia konečnej faktúry objednávateľovi.

**Článok XII.**

**Vyššia moc**

1. Zmluvné strany sa zbavujú akejkoľvek zodpovednosti za nesplnenie svojich povinností z tejto zmluvy po dobu trvania vyššej moci do tej miery, pokiaľ od nich nebolo možné spravodlivo požadovať, aby neplneniu svojich povinností z tejto zmluvy v dôsledku vyššej moci predišli.
2. Vyššia moc znamená takú prekážku, ktorá nastala nezávisle od vôle povinnej zmluvnej strany a bráni jej v splnení jej povinnosti vyplývajúcej zo zmluvy, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a ďalej, že by v čase uzavretia zmluvy túto prekážku bola predvídala, najmä, nie však výlučne, vojna, zemetrasenie, povodeň a iné prírodné katastrofy, požiar, výbuch, štrajk, administratívne opatrenia štátu. Za vyššiu moc sa však nikdy nepokladajú spoločenské zmeny ekonomického, politického, finančného alebo menového rázu, zmena hospodárskych pomerov niektorej zmluvnej strany alebo subdodávateľa, nevydanie alebo zamietnutie vydania akéhokoľvek rozhodnutia. Za vyššiu moc sa nepovažuje zhoršenie epidemickej situácie v dôsledku pandémie COVID-19 alebo podobného ochorenia, ani obmedzenia vyplývajúce zo zhoršenia epidemickej situácie v dôsledku pandémie COVID-19 alebo podobného ochorenia. V prípade, ak v súvislosti s ochorením COVID-19 vrátane akýchkoľvek jeho mutácií dôjde počas platnosti tejto zmluvy k vyhláseniu núdzového stavu alebo mimoriadnej situácie, ktorých súčasťou bude zákaz pohybu osôb v rámci dotknutého územia Slovenskej republiky môže sa tento stav považovať za prekážku, ktorá spĺňa znaky vyššej moci. Ak je však možné zabezpečiť plnenie zmluvy za sprísnených podmienok platiacich počas núdzového stavu alebo mimoriadnej situácie (napríklad nie však výlučne testovanie pracovníkov, prístup iba zaočkovaných osôb do priestorov objednávateľa a pod.) sú zmluvné strany povinné zmluvu plniť podľa dohodnutých podmienok a to podľa sprísnených podmienok stanovených všeobecne záväzným predpisom.
3. Po dobru trvania vyššej moci sa plnenia záväzkov podľa tejto zmluvy pozastavuje do doby odstránenia následkov vyššej moci.

**Článok XIII.**

# Sankcie

1. Zmluvné strany sa dohodli, že ak zhotoviteľ nevykoná a neodovzdá dielo riadne a včas, je zhotoviteľ povinný zaplatiť objednávateľovi zmluvnú pokutu vo výške 0,025% zo zmluvnej ceny diela za každý začatý deň omeškania, maximálne do výšky 10% z celkovej ceny diela, okrem prípadu, že omeškanie nastalo v dôsledku okolnosti majúcich povahu vyššej moci alebo bolo spôsobené objednávateľom. Právo objednávateľa na náhradu škody v plnej výške tým nie je dotknuté.
2. Zmluvné strany sa dohodli, že v prípade omeškania objednávateľa s platením faktúr po uplynutí termínu splatnosti má zhotoviteľ právo na zmluvnú pokutu vo výške 0,025 % z dlžnej sumy za každý deň omeškania maximálne do výšky 10% z celkovej ceny diela. Právo zhotoviteľa na náhradu škody a úroky z omeškania tým nie je dotknutá.
3. V prípade omeškania zhotoviteľa s odstránením prípadných vád a nedorobkov zistených pri prevzatí diela, pričom také omeškanie nastane po uplynutí 30 kalendárnych dní v zmysle článku IX. bod 5, je objednávateľ oprávnený uplatniť si nárok na zmluvnú pokutu vo výške 500,-€ za každý deň omeškania a za každú vadu, ak sa zmluvné strany nedohodnú inak.
4. V prípade omeškania zhotoviteľa s odstránením staveniska a jeho upratania, objednávateľ je oprávnený uplatniť si nárok na zmluvnú pokutu vo výške 500,-€ za každý deň omeškania, ak sa zmluvné strany nedohodnú inak.
5. Všetky sankcie podľa zmluvy musia byť vyúčtované samostatnou faktúrou v súlade s podmienkami zmluvy. Akákoľvek zmluvná pokuta alebo nárok na náhradu škody uplatnené voči zhotoviteľovi sú splatné v lehote 15 (pätnástich) dní odo dňa vystavenia faktúry.
6. Uhradenie zmluvnej pokuty podľa zmluvy nezbavuje povinnú zmluvnú stranu porušenú povinnosť splniť v dodatočne poskytnutej lehote najmä povinnosť vykonať dohodnuté práca riadne a včas.
7. Zmluvné strany vzájomne prehlasujú, že výšky ~~sumy~~ zmluvných pokút sú primerané v súlade dobrými mravmi.

**Článok XIV.**

**Riešenie sporov**

1. Zmluvné strany sa dohodli, že všetky spory, ktoré vzniknú z tejto zmluvy, vrátane sporov o jej platnosť, výklad alebo zrušenie, sa budú snažiť vyriešiť zmierom. Ak nebude možné vyriešiť spory zmierlivou cestou alebo dohodou, bude spor predložený miestne príslušnému súdu v SR. Strany sa podrobia rozhodnutiu tohto súdu.

**Článok XV.**

 **Obchodné tajomstvo, ochrana osobných údajov**

1. Zmluvné strany sa zaväzujú počas trvania zmluvy a tiež po jej ukončení uchovávať mlčanlivosť o skutočnostiach, o ktorých sa dozvedeli v súvislosti s realizáciou predmetu tejto zmluvy a ktoré možno považovať za dôverné informácie, či súčasť obchodného tajomstva.
2. Zmluvné strany považujú za dôverné informácie a súčasť obchodného tajomstva predovšetkým informácie, ktoré sú obsahom tejto zmluvy, ďalej všetky materiály, technické výkresy, projektovú a inú dokumentáciu, informácie týkajúce sa samotných zmluvných strán, napr. ich podnikateľské plány a zámery, všetky výrobné a technické postupy a ďalej všetky ostatné informácie, ktoré majú určitú hodnotu, nie sú v obchodných kruhoch bežne dostupné a zmluvné strany akýmkoľvek spôsobom prejavili vôľu tieto informácie utajiť. V prípade, že nie je dohodnuté inak je Zhotoviteľ oprávnený tieto informácie využívať ich iba pre seba a len v nevyhnutnom rozsahu pre účely naplnenia predmetu tejto zmluvy. Právo na náhradu škody tým nie dotknuté.
3. Zmluvné strany sa zaväzujú postupovať pri realizácii predmetu tejto zmluvy tak, aby dodržali zákon č. 18/2018 Z. z. o ochrane osobných údajov. Sú povinné uchovávať údaje, ktoré pokladajú platné a účinné právne predpisy za osobné údaje tak, aby sa predišlo ich zneužitiu, neoprávnenému zhromažďovaniu alebo nesprávnemu nakladaniu s nimi.

**Článok XVI.**

**Záverečné ustanovenia**

1. Táto zmluva nadobúda platnosť a účinnosť dňom podpisu oboch zmluvných strán.
2. Prílohy tvoria neoddeliteľnú súčasť tejto zmluvy.
3. K zmene podmienok dohodnutých touto zmluvou môže dôjsť len na základe vzájomnej dohody zmluvných strán formou písomného očíslovaného dodatku podpísaného osobami oprávnenými konať v mene zmluvných strán.
4. Otázky neupravené v tejto zmluve sa spravujú príslušnými ustanoveniami Obchodného zákonníka v platnom znení, ako aj ostatnými záväznými predpismi platnými na územní Slovenskej republiky.
5. Ak sa stanú jednotlivé ustanovenia tejto zmluvy neúčinnými nebo nevykonateľnými, alebo ak obsahuje táto zmluva medzery, nie je týmto dotknutá účinnosť ostatných ustanovení. Namiesto neúčinného alebo nevykonateľného ustanovenia musí byť zjednané také účinné ustanovenie, ktoré čo možno najviac odpovedá zmyslu a účelu neúčinného ustanovenia.
6. V prípade, ak bude podľa tejto zmluvy potrebné doručovať druhej zmluvnej strane akúkoľvek písomnosť, doručuje sa táto písomnosť na adresu zmluvnej strany uvedenú v záhlaví tejto zmluvy, dokiaľ nie je zmena adresy písomne oznámená zmluvnej strane, ktorá písomnosť doručuje. V prípade ak sa písomnosť aj pri dodržaní týchto podmienok vráti nedoručená, zmluvné strany sa dohodli, že účinky doručenia nastávajú tretím dňom po vrátení zásielky zmluvnej strane, ktorá zásielku doručuje.
7. Táto zmluva je vyhotovená v dvoch origináloch, z ktorých každá zo zmluvných strán obdrží jeden originál.
8. Zmluvné strany vyhlasujú, že túto zmluvu uzavreli po vzájomnej dohode, slobodne a vážne, táto zmluva je určitá a zrozumiteľná, nebola uzavretá v tiesni, ani za nápadne nevýhodných podmienok, že si zmluvu prečítali, jej obsahu rozumejú a na znak súhlasu ju podpisujú.

PRÍLOHY :

1. Špecifikácia diela, výkaz výmer jednotlivých stavebných prác a dodávok
2. Cenová ponuka zhotoviteľa zo dňa
3. Potvrdenie o poistení zodpovednosti zhotoviteľa za škodu spôsobenú tretím osobám pri realizácii diela
4. Zoznam subdodávateľov

V Hniezdnom, dňa 2023

Objednávateľ: Zhotoviteľ:

AGRO-HNIEZDNE, s.r.o.

Ing. Michal Sivuľka

konateľ